O logro su chi pretendo

O logro su chi pretendo
o no ispetto avanzare,
o mi conchisto unu mare
o pro perdidu mi rendo.

O mi parto vittoriosu
o perdo s’intendimentu,
o logro ogni cuntentu
o mai tenzo reposu,
o incontro mezus gosu
o do fine a su campare.

O logro mezus fortuna
o fazzilito sa morte,
o incontro atera sorte
o mi prezipito in una,
o mi favorit sa luna
o no isco ue mi dare.

O tenzo unu disingannu
o non so pius meschinu,
o non torro pius a tinu
o logro unu bene mannu,
o m’allivio dogn’affannu
o mi disponzo a penare.

O mezus bene m’achisto
o mai pius non giuo,
o totu mi conzettuo
o pius fortunadu m’isto,
o mai pius m’attristo
o mi perdo su gosare.

O chi resto favoridu
o chi connosca s’ingannu,
o tenzo fine a s’annu
o mi perdo in un’olvidu,
o mi resto aggradessidu
o m’isponzo a m’olvidare.

O cun isplicare azzetto
o mi fatto grande male,
o mi dat calchi signale
o su fattu discunsesto,
o bene fadadu resto
o fino in malu passare.

O logro su chi pretendo
o no ispett’avanzare.